杨亿
偶兴
芳兰滋九畹，萧蒿亦旁植。
威凤翔丹山，鸱枭犹接翼。
雅琴歌南风，蛙鸣不容息。
骊珠媚清川，鱼目光激射。
薰蕕岂同器，云壤自悬隔。
咄咄来逼人，薨薨止于棘。
发迹由屠沽，操心希桀跖。
天形固残毁，吏曹嘗摈斥。
狠羊远刀杌，黠马委衔策。
心同溪壑险，恶比邱山积。
天听本聪明，神道忧正直。
当用禦魑魅，岂令为鬼蜮。
春喉鲁陽戈，鉤颈子云戟。
肉委饿虎蹊，尸投穷发北。
饥鹰砺吻啄，猰貐磨牙食。
魂气絷酆都，膏血涂荒碛。
去草绝本根，决疽恣鍼石。
所居必污潴，遗种尽刳剔。
渠魁已殲殄，非类弥怵惕。
稂莠既芟夷，善苗渐滋殖。
君子益知命，视履如平昔。
小人竞革音，灭身在漏刻。
尧民率可封，湯網從此释。
永跻仁寿期，共造华胥域。